**Έκθεση της Κοινοβουλευτικής Επιτροπής Εξωτερικών και Ευρωπαϊκών Υποθέσεων για το νομοσχέδιο «Ο περί της Σύμβασης Διεθνούς Πολιτικής Αεροπορίας του 1944 και των Πρωτοκόλλων αυτής (Κυρωτικός) και περί Συναφών Θεμάτων (Τροποποιητικός) Νόμος του 2023»**

**Παρόντες:**

 Χάρης Γεωργιάδης, πρόεδρος Μαρίνα Νικολάου

 Μάριος Μαυρίδης Χρύσης Παντελίδης

 Αβέρωφ Νεοφύτου **Μη μέλη της επιτροπής:**

 Γιώργος Λουκαΐδης Aλεξάνδρα Ατταλίδου

 Η Κοινοβουλευτική Επιτροπή Εξωτερικών και Ευρωπαϊκών Υποθέσεων μελέτησε το πιο πάνω νομοσχέδιο σε συνεδρία της, που πραγματοποιήθηκε στις 27 Φεβρουαρίου 2024. Στη συνεδρίαση αυτή κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Μεταφορών, Επικοινωνιών και Έργων, του Τμήματος Πολιτικής Αεροπορίας του ίδιου υπουργείου και της Νομικής Υπηρεσίας της Δημοκρατίας.

 Σκοπός του νόμου που προτείνεται είναι η τροποποίηση του περί της Σύμβασης Διεθνούς Πολιτικής Αεροπορίας του 1944 και Δεκατριών Πρωτοκόλλων αυτής του 1947 έως 1984 (Κυρωτικού) και περί Συναφών Θεμάτων Νόμου του 1988, ώστε:

1. να κυρωθούν επτά νέα πρωτόκολλα της σύμβασης,
2. να αποσαφηνιστούν ζητήματα σε σχέση με τις αρμοδιότητες της αρμόδιας αρχής, λαμβανομένων υπόψη αρμοδιοτήτων που ασκούνται από άλλες υπηρεσίες της Δημοκρατίας δυνάμει άλλων νόμων, και
3. να ρυθμιστούν ζητήματα για σκοπούς αποτελεσματικότερης εφαρμογής της σύμβασης με την προσθήκη προνοιών σε σχέση με την επιβολή διοικητικών κυρώσεων.

 Eιδικότερα, με το νομοσχέδιο σκοπείται η επικύρωση επτά πρωτοκόλλων που υπογράφτηκαν στο Μόντρεαλ και αφορούν, κατά ημερομηνία υπογραφής τους, τα ακόλουθα:

1. Την τροποποίηση του άρθρου 56 της Σύμβασης Πολιτικής Αεροπορίας (6 Οκτωβρίου 1989).
2. Την τροποποίηση του άρθρου 50(α) της Σύμβασης Πολιτικής Αεροπορίας (26 Οκτωβρίου 1990).
3. Το αυθεντικό πεντάγλωσσο κείμενο της Σύμβασης Πολιτικής Αεροπορίας (29 Σεπτεμβρίου 1995).
4. Την τροποποίηση της Σύμβασης Πολιτικής Αεροπορίας (29 Σεπτεμβρίου 1995).
5. Την τροποποίηση της Σύμβασης Πολιτικής Αεροπορίας (1η Οκτωβρίου 1998).
6. Την τροποποίηση του άρθρου 56 της Σύμβασης Πολιτικής Αεροπορίας (6 Οκτωβρίου 2016).
7. Την τροποποίηση του άρθρου 50(α) της Σύμβασης Πολιτικής Αεροπορίας (6 Οκτωβρίου 2016).

 Επιπροσθέτως των πιο πάνω, με το νομοσχέδιο επιδιώκονται οι ακόλουθες ρυθμίσεις:

1. Τροποποιείται το άρθρο 5, το οποίο όριζε ως αρμόδια αρχή της Δημοκρατίας για την εφαρμογή της Σύμβασης του Σικάγου, των πρωτοκόλλων και των παραρτημάτων της τον Υπουργό Μεταφορών, Επικοινωνιών και Έργων, και αντικαθίσταται από νέο άρθρο το οποίο δίνει τη δυνατότητα στον Υπουργό Μεταφορών, Επικοινωνιών και Έργων να εκδίδει γνωστοποιήσεις και διατάγματα επί θεμάτων της Σύμβασης του Σικάγου, των πρωτοκόλλων και των παραρτημάτων της, καθώς και για σκοπούς υιοθέτησης εγχειριδίων και εγγράφων της.
2. Προστίθεται νέο άρθρο 5Α, με το οποίο προβλέπεται ότι πρόσωπο το οποίο ενεργεί κατά παράβαση των διατάξεων της σύμβασης και/ή πρωτοκόλλου της και/ή του κυρωτικού νόμου και/ή των δυνάμει αυτού εκδιδόμενων κανονισμών διαπράττει αδίκημα, το οποίο σε περίπτωση καταδίκης επισύρει ποινή φυλάκισης έξι ετών ή χρηματική ποινή μέχρι €10.000.
3. Προστίθεται νέο άρθρο 5Β, με το οποίο προβλέπεται ότι όποιος παραβαίνει τις διατάξεις της σύμβασης και των πρωτοκόλλων της και/ή του κυρωτικού νόμου και/ή των δυνάμει αυτού εκδιδόμενων κανονισμών τιμωρείται, ανεξαρτήτως του αν συντρέχει περίπτωση ποινικής ευθύνης, με διοικητικό πρόστιμο και/ή άλλη κύρωση που επιβάλλεται σύμφωνα με τις πρόνοιες του εν λόγω άρθρου.

 Στο πλαίσιο της συζήτησης του νομοσχεδίου τα μέλη της επιτροπής ζήτησαν και πήραν διευκρινίσεις αναφορικά με τις προτεινόμενες ρυθμίσεις.

 Η Κοινοβουλευτική Επιτροπή Εξωτερικών και Ευρωπαϊκών Υποθέσεων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί του νομοσχεδίου κατά τη συζήτησή του στην ολομέλεια του σώματος.

16 Απριλίου 2024

ΔΦ/ΜΓ/ΑΛ

Αρ. Φακ. 23.01.064.131-2023